CELEX: C2007/117/44
Language: da
Date: 2007-05-26 00:00:00
Title: Sag T-88/07: Sag anlagt den 22. marts 2007 — Fabryka Samochodów Osobowych mod Kommissionen for De Europæiske Fællesskaber

26.5.2007   
            
            
               DA
            
            
               Den Europæiske Unions Tidende
            
            
               C 117/28
            
         Sag anlagt den 22. marts 2007 — Fabryka Samochodów Osobowych mod Kommissionen for De Europæiske Fællesskaber
   (Sag T-88/07)
   (2007/C 117/44)
   Processprog: polsk
   Parter
   
      Sagsøger: Fabryka Samochodów Osobowych S.A. (Warszawa, Republikken Polen) (ved radcy prawni W. Radzikowski, R.A. Kozłowski og G. Dźwigała)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning annulleres for så vidt angår artikel 2, stk. 2, 3 og 4, hvorved der indføres kompensationsforanstaltninger i form af: a) en begrænsning af den årlige bilproduktion i forhold til FSO, alle selskabets nuværende og fremtidige datterselskaber samt alle selskaber, der kontrolleres af FSO's aktionær, indtil udgangen af februar 2011 og b) forbud mod at ansøge om en ny licens indtil udgangen af februar 2011.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren har nedlagt påstand om annullation af Kommissionens beslutning af 20. december 2006 vedrørende statsstøtte nr. C 3/2005 [ex N 592/2004 (ex PL 51/2004)], hvorved den statsstøtte, som Polen allerede delvist havde iværksat til fordel for sagsøgeren, blev erklæret forenelig med fællemarkedet, for så vidt der ved beslutningen pålægges sagsøgeren/støttemodtageren en forpligtelse til at begrænse den årlige produktion og det årlige salg af biler inden for EU indtil 2011. Betragtningerne til beslutningen indeholder ligeledes et forbud mod, at sagsøgeren ansøger om en ny licens før udgangen af 2011.
   Sagsøgeren har nedlagt påstand om annullation af ovennævnte beslutning, idet det gøres gældende, at beslutningen udgør en tilsidesættelse af EF-traktatens bestemmelser og væsentlige regler forbundet med dens anvendelse. Sagsøgeren har ligeledes gjort gældende, at den anfægtede beslutning blev vedtaget ved tilsidesættelse af væsentlige formkrav.
   Sagsøgeren har til støtte for sit søgsmål anført følgende søgsmålsgrunde:
   
               —
            
            
               Kommissionen har tilsidesat artikel 88, stk. 3, EF og artikel 3 i Rådets forordning (EF) nr. 659/1999 (1) ved at anse en del af støtten for iværksat og ved at anlægge et åbenbart fejlskøn ved vurderingen af de faktiske omstændigheder.
            
         
               —
            
            
               Kommissionen har ved fastlæggelsen af omfanget af kompensationsforanstaltningerne tilsidesat proportionalitetsprincippet, princippet om den frie udøvelse af økonomisk virksomhed, artikel 253 EF samt punkt 11, 32, 37, 39 og 54 i Fællesskabets rammebestemmelser for statsstøtte til redning og omstrukturering af kriseramte virksomheder (2) og har endvidere anlagt et åbenbart urigtigt fejlskøn vedrørende sagens faktiske omstændigheder, idet værdien af statsstøtten ifølge sagsøgeren er fejlagtigt ansat for højt, der ikke er taget hensyn til støttetypen, det relevante marked er ukorrekt bestemt, sagsøgerens/støttemodtagerens markedsandel er fastsat urigtigt, der ikke er taget højde for væsentlige forhold ved vurderingen af virkningerne af at yde sagsøgeren statsstøtte, der er fastsat kompensationsforanstaltninger, som vil have en ufordelagtig indvirkning på genetableringen af sagsøgerens virkeevne, efter at omstruktureringen er tilendebragt, og der heller ikke er taget hensyn til den omstændighed, at sagsøgeren drev virksomhed i regioner, der var berettigede til regionalstøtte.
            
         
               —
            
            
               Kommissionen har tilsidesat retssikkerhedsprincippet og artikel 253 EF ved i betragtningerne til beslutningen at indføre en yderligere kompensationsforanstaltning, som ikke var blevet fastsat i beslutningens konklusion.
            
         
               —
            
            
               Kommissionen har tilsidesat artikel 253 EF, idet den hverken har anført en tilstrækkelig begrundelse for karakteren og omfanget af de pålagte kompensationsforanstaltninger eller henvist til alle de i denne forbindelse fremlagte forslag.
            
         
      (1)  Rådets forordning (EF) nr. 659/1999 af 22.3.1999 om fastlæggelse af regler for anvendelsen af EF-traktatens artikel 93 (EFT L 83, s. 1).
   
      (2)  EFT 1999 C 288, s. 2.